CELEX: 
Language: hr
Date: 2017-08-28 00:00:00
Title: DELEGIRANA UREDBA KOMISIJE (EU) …/... o izmjeni Delegirane uredbe (EU) 2017/565 u pogledu detaljnog utvrđivanja definicije sistematskog internalizatora za potrebe Direktive 2014/65/EU

OBRAZLOŽENJE
            
            
               1.KONTEKST DELEGIRANOG AKTA
            
            
               Direktiva 2014/65/EU („MiFID II”) Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU
                  1
                počet će se primjenjivati 3. siječnja 2018. i zajedno s Uredbom (EU) br. 600/2014
                  2
                („MiFIR”) zamijeniti Direktivu 2004/39/EZ
                  3
               . MiFID-om II i MiFIR-om osigurava se ažurirani usklađeni pravni okvir kojim se uređuju zahtjevi primjenjivi na investicijska društva, uređena tržišta, pružatelje usluga dostave podataka i društva iz trećih zemalja koja pružaju investicijske usluge ili obavljaju aktivnosti u Uniji.
            
            
               Cilj je MiFID-a II i MiFIR-a poboljšati učinkovitost, otpornost i integritet financijskih tržišta, posebno:
            
            
               1.postizanjem veće transparentnosti: uvođenjem režima transparentnosti za nevlasničke instrumente prije i nakon trgovanja te jačanjem i širenjem postojećeg režima transparentnosti za vlasničke instrumente;
            
            
               2.povećanjem trgovanja na uređenim mjestima trgovanja: stvaranjem nove kategorije platformi za trgovanje izvedenicama i obveznicama – organizirane trgovinske platforme – i obveze trgovanja dionicama na uređenim mjestima trgovanja, kao i jasnog razlikovanja bilateralnih i multilateralnih mjesta izvršenja.
            
            
               S obzirom na navodnu pojavu sektorskih inicijativa koje se temelje na nejasnoći u pogledu pojma „trgovanja za vlastiti račun pri izvršenju naloga klijenata” kojim se definira aktivnost sistematskih internalizatora, potrebno je dodatno utvrditi definiciju sistematskog internalizatora kako bi se uzela u obzir ta tržišna kretanja i ograničio rizik od zaobilaženja odredbi MiFID-a 2. 
            
            
               Ova Delegirana uredba Komisije temelji se na ovlaštenju utvrđenom člankom 4. stavkom 2. Direktive 2014/65/EU kojim se Komisiju ovlašćuje za donošenje delegiranih akata za određivanje nekih tehničkih elemenata definicija navedenih u članku 4. stavku 1. Direktive 2014/65/EU kako bi se one uskladile s razvojem tržišta, tehnološkim razvojem i iskustvom u pogledu ponašanja koja su zabranjena prema Uredbi (EU) br. 596/2014
                  4
                te kako bi se osigurala ujednačena primjena Direktive 2014/65/EU. Budući da je definicija „sistematskog internalizatora” utvrđena člankom 4. stavkom 1. podstavkom 20. Direktive 2014/65/EU i pobliže određena Delegiranom uredbom Komisije (EU) br. 2017/565 o dopuni Direktive 2014/65/EU Europskog parlamenta i Vijeća u vezi s organizacijskim zahtjevima i uvjetima poslovanja investicijskih društava te izrazima definiranima za potrebe te Direktive
                  5
               , ovom Delegiranom uredbom Komisije mijenja se Delegirana uredba Komisije (EU) br. 2017/565.
            
            
               Ovoj Delegiranoj uredbi Komisije nije prethodila procjena učinka jer se njome ne mijenjaju regulatorni zahtjevi za investicijska društva niti joj je to svrha. Umjesto toga, njome se samo pojašnjava točan opseg definicije „sistematskog internalizatora” kako bi se osigurala jedinstvena primjena tog pojma i izbjeglo zaobilaženje propisa. 
            
            
               2.SAVJETOVANJA PRIJE DONOŠENJA AKTA
            
            
               Tijekom 2016. i u prvoj polovini 2017. službe Komisije održale su brojne sastanke s nizom dionika kako bi raspravili o predmetnoj mjeri. Komisija je usto o njoj opsežno raspravljala s članovima Odbora za ekonomsku i monetarnu politiku Europskog parlamenta (ECON) te provela savjetovanje sa stručnom skupinom Europskog odbora za vrijednosne papire (EGESC), tijekom kojega su stručnjaci iz država članica iznijeli svoje mišljenje o ovom Delegiranom aktu, a prisutni su bili i promatrači iz Europskog parlamenta, Vijeća, Europske središnje banke i Europskog nadzornog tijela za vrijednosne papire i tržišta kapitala (ESMA). Nacrt delegiranog akta bio je objavljen u svrhu četverotjednog savjetovanja i prikupljanja povratnih informacija koje je okončano 18. srpnja 2017. Tijekom javnog savjetovanja izražena je zabrinutost u pogledu upravljanja bonitetnim rizikom s pomoću transakcija unutar grupe. Na tu se zabrinutost odgovorilo uvođenjem nove uvodne izjave i izmjenom članka 16.a kojima se pobliže objašnjava područje primjene mehanizama uparivanja koji se smatraju trgovanjem za vlastiti račun.
            
            
               3.PRAVNI ELEMENTI DELEGIRANOG AKTA
            
            
               Delegirani akt sadržava jednu operativnu odredbu kojom se dodatno tehnički utvrđuje jedan element definicije sistematskog internalizatora kako je utvrđena člankom 4. stavkom 1. podstavkom 20. Direktive 2014/65/EU. Ovom Delegiranom uredbom Komisije izmijenit će se Delegirana uredba Komisije (EU) br. 2017/565.
            
            
               Kako bi se osigurala nesmetana provedba Delegirane uredbe Komisije (EU) br. 2017/565, potrebno je da ova Delegirana uredba Komisije hitno stupi na snagu.
            
            
               DELEGIRANA UREDBA KOMISIJE (EU) …/...
            
            
               оd 28.8.2017.
            
            
               o izmjeni Delegirane uredbe (EU) 2017/565 u pogledu detaljnog utvrđivanja definicije sistematskog internalizatora za potrebe Direktive 2014/65/EU
            
            
               (Tekst značajan za EGP)
            
            
               EUROPSKA KOMISIJA,
            
         
         
            
               uzimajući u obzir Ugovor o funkcioniranju Europske unije,
            
            
               uzimajući u obzir Direktivu 2014/65/EU Europskog parlamenta i Vijeća od 15. svibnja 2015. o tržištu financijskih instrumenata i izmjeni Direktive 2002/92/EZ i Direktive 2011/61/EU
                  6
               , a posebno njezin članak 4. stavak 2.,
            
            
               budući da:
            
            
               (1)Kako bi se dodatno osigurala objektivna i učinkovita primjena u Uniji definicije sistematskog internalizatora kako je utvrđena u članku 4. stavku 1. podstavku 20. Direktive 2014/65/EU, trebalo bi osigurati dodatna pojašnjenja u pogledu novih tehnoloških kretanja na tržištima vrijednosnih papira povezanih s mehanizmima uparivanja u kojima mogu sudjelovati investicijska društva.
            
            
               (2)Tehnološki razvoj na tržištima vrijednosnih papira doveo je do pojave elektroničkih komunikacijskih mreža kojima se omogućuje povezivanje nekoliko investicijskih društava koja namjeravaju poslovati pod oznakom sistematskog internalizatora s drugim osiguravateljima likvidnosti koji primjenjuju tehnike visokofrekventnog algoritamskog trgovanja. Postoji rizik da će ta kretanja ugroziti jasno razlikovanje bilateralnog trgovanja za vlastiti račun pri izvršenju naloga klijenata od multilateralnog trgovanja predviđeno Delegiranom uredbom (EU) 2017/565. Stoga je zbog tih tehnoloških i tržišnih kretanja nužno utvrditi da sistematskom internalizatoru nije dopušteno redovito sudjelovanje u unutarnjem ili vanjskom uparivanju transakcija putem trgovanja za vlastiti račun uparivanjem naloga ili drugih vrsta naizmjeničnih transakcija određenim financijskim instrumentom izvan mjesta trgovanja koje de facto ne uključuju rizik.
            
            
               (3)Budući da centralizirano upravljanje rizikom unutar grupe obično uključuje prijenos rizika koji je investicijsko društvo akumuliralo kao rezultat transakcija s trećim stranama na subjekt u okviru iste te grupe koji nema sposobnost davanja ponuda i drugih informacija o trgovinskim interesima ili sposobnost odbijanja ili izmjene takvih transakcija, ti bi se prijenosi i dalje trebali smatrati trgovanjem za vlastiti račun ako se provode isključivo u svrhu centralizacije upravljanja rizikom grupe.
            
            
               (4)Radi jasnoće i pravne sigurnosti tekst o datumu primjene Delegirane uredbe (EU) 2017/565 trebalo bi stoga uskladiti s tekstom o datumu primjene Direktive 2014/65/EU.
            
            
               (5)Kako bi se osiguralo nesmetano funkcioniranje financijskih tržišta, potrebno je da ova Uredba hitno stupi na snagu.
            
            
               (6)Mjere predviđene ovom Uredbom u skladu su s mišljenjem stručne skupine Europskog odbora za vrijednosne papire,
            
            
               DONIJELA JE OVU UREDBU:
            
            
               Članak 1.
            
            
               Delegirana uredba (EU) 2017/565 mijenja se kako slijedi:
            
            
               (1)
                     Umeće se sljedeći članak 16.a:
            
            
               „Članak 16.a
            
            
               Sudjelovanje u mehanizmima uparivanja
            
            
               Ne smatra se da investicijsko društvo trguje za vlastiti račun za potrebe članka 4. stavka 1. podstavka 20. Direktive 2014/65/EU ako to investicijsko društvo sudjeluje u mehanizmima uparivanja sa subjektima izvan vlastite grupe, pri čemu su cilj ili posljedica tog djelovanja provedba naizmjeničnih transakcija financijskim instrumentom izvan mjesta trgovanja koje de facto ne uključuju rizik.”
            
            
               (2)U članku 91. drugi stavak zamjenjuje se sljedećim:
            
            
               „Primjenjuje se od 3. siječnja 2018.”.
            
            
               Članak 2.
            
            
               Ova Uredba stupa na snagu sljedećeg dana od dana objave u Službenom listu Europske unije.
            
         
         
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 28.8.2017.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  SL L 173, 12.6.2014., str. 349.
               
               
                  
                     (2)
                  Uredba (EU) br. 600/2014 Europskog parlamenta i Vijeća od 15. svibnja 2014. o tržištima financijskih instrumenata i izmjeni Uredbe (EU) br. 648/2012 (SL L 173, 12.6.2014., str. 84.).
               
               
                  
                     (3)
                  Direktiva 2004/39/EZ Europskog parlamenta i Vijeća od 21. travnja 2004. o tržištima financijskih instrumenata te o izmjeni direktiva Vijeća 85/611/EEZ i 93/6/EEZ i Direktive 2000/12/EZ Europskog parlamenta i Vijeća te stavljanju izvan snage Direktive Vijeća 93/22/EEZ (SL L 145, 30.4.2004., str. 1.).
               
               
                  
                     (4)
                  Uredba (EU) br. 596/2014 Europskog parlamenta i Vijeća o zlouporabi tržišta (Uredba o zlouporabi tržišta) te stavljanju izvan snage Direktive 2003/6/EZ Europskog parlamenta i Vijeća i direktiva Komisije 2003/124/EZ, 2003/125/EZ i 2004/72/EZ (SL L 173, 12.6.2014., str. 1.).
               
               
                  
                     (5)
                  SL L 87, 31.3.2017., str. 1.
               
               
                  
                     (6)
                  SL L 173, 12.6.2014., str. 349.